กสิกรไทยพร้อมรุกเศรษฐีลาวไทยเต็มรูปแบบธ.ค.นี้
กสิกรฯ เตรียมให้บริการเต็มรูปแบบในลาว เล็งกลุ่มคนไทยลงทุนพลังงาน พร้อมเปิดวิสดอมรุกเศรษฐี
14 พ.ย. 2557

กสิกรฯ เตรียมให้บริการเต็มรูปแบบในลาว เล็งกลุ่มคนไทยลงทุนพลังงาน พร้อมเปิดวิสดอมรุกเศรษฐี
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า ธนาคารเริ่มเปิดทำการสาขาที่เวียงจันทน์ สาธารณรัฐประชาธิปไตยประชาชนลาวแล้ว หลังจากได้รับอนุมัติจัดตั้งเป็นธนาคารท้องถิ่นด้วยทุนจดทะเบียน 40 ล้านเหรียญสหรัฐ (ราว 1,200 ล้านบาท) และจะเปิดตัวอย่างเป็นทางการกลางเดือน ธ.ค.นี้
ทั้งนี้ เบื้องต้นจะมุ่งสนับสนุนลูกค้าคนไทยที่ทำธุรกิจระหว่างไทยลาวก่อน โดยเฉพาะลูกค้าที่มีส่วนร่วมในโครงการลงทุนของลาว เช่น เขื่อนและโรงไฟฟ้า โดยพัฒนาระบบรองรับธุรกรรมทางการเงินให้มีความคล่องตัว จากนั้นมีแผนเปิดตัวบริการ วิสดอม ในลาว เพื่อรุกฐานลูกค้าท้องถิ่นระดับบนซึ่งมีเงินฝากและเงินลงทุน 10 ล้านบาทขึ้นไป
“เหตุผลที่ธนาคารเลือกจดทะเบียนเป็นธนาคารท้องถิ่น แทนที่จะเปิดสาขาต่างประเทศ เนื่องจากสามารถทำธุรกิจได้กว้างขวางกว่า ไม่มีข้อจำกัดในการเปิดสาขาหรือการตั้งเครื่องเอทีเอ็ม ส่วนรายย่อยท้องถิ่นเราจะรุกอย่างระมัดระวัง เริ่มที่กลุ่มระดับบนก่อน เพราะลาวมีคนรวยอยู่จำนวนมากที่มักข้ามมาใช้บริการธนาคารในฝั่งไทย” นายปรีดี กล่าว
สำหรับแผนการรุกธุรกิจต่างประเทศ ธนาคารกสิกรไทยยังเน้นในกลุ่มอาเซียน โดยถัดจากนี้เตรียมเปิดสาขาที่กัมพูชา ซึ่งปัจจุบันยังเป็นสำนักงานตัวแทนอยู่ เช่นเดียวกับ เวียดนาม อินโดนีเซีย และพม่า ซึ่งกำลังดูลู่ทางและศึกษากฎเกณฑ์การทำธุรกิจสถาบันการเงินในประเทศนั้นๆ ก่อนวางแผนเลือกโมเดลธุรกิจที่เหมาะสมกับพื้นที่และการรองรับลูกค้า
นายปรีดี กล่าวว่า ธนาคารตั้งเป้าปล่อยสินเชื่อในปีนี้ไม่เกิน 8% และปีหน้า 89% ซึ่งจากแนวโน้มความต้องการสินเชื่อยังมีอยู่ ประกอบกับมีโครงการลงทุนภาครัฐที่เข้ามาช่วยสนับสนุน แต่ยอมรับว่าการขยายสินเชื่อยังเป็นไปอย่างระมัดระวัง โดยต้องติดตามการฟื้นตัวเศรษฐกิจอย่างใกล้ชิด ส่วนการแข่งระดมเงินฝากเพิ่มขึ้นบ้างเป็นเรื่องปกติ เนื่องจากต้องดูแลสภาพคล่องให้สอดคล้องกับการเติบโตของสินเชื่อ โดยพยายามรักษาอัตราส่วนสินเชื่อต่อเงินฝากให้ไม่เกิน 100%